Namibië-egpaar sterk aan ná aanval - Maroela Media
Dit gaan "baie beter" met die Burger-egpaar van Lüderitz, Namibië, wat verlede week in hul huis deur twee mans beroof en aangeval is.
"Hulle is vandag [Dinsdag] Windhoek toe om 'n spesialis te gaan spreek, maar dit gaan baie beter met hulle," het die egpaar, Willem (70) en Alta, se dogter, Hannelie de Lange, by navraag aan Maroela Media gesê.
Maroela Media het Saterdag berig De Lange het 'n beloning van N$20 000 (R20 000) uitgeloof ná haar ouers se aanval om te help om die misdadigers aan te keer.
"Ons het baie wenke uit die gemeenskap ontvang, maar in hierdie stadium wil ons nie iets sê wat dalk die polisie se ondersoek kan belemmer nie. Al wat ek wel kan bevestig, is dat hulle baie hard werk daaraan om die saak op te los," het sy bygevoeg.
De Lange, wat ook in Lüderitz woon en saam met haar pa die OK Grocer besit, het vroeër gesê dit was haar pa se beurt om Vrydagoggend die winkel oop te sluit. Willem is aangeval toe hy omstreeks 05:15 sy huis se motordeur oopgemaak het. Twee mans het ingestorm en hom met kieries aangerand tot hy sy bewussyn verloor het.
Willem het weer sy bewussyn herwin waarna hy vir Alta, wat bo in die huis was, geskree het om die rewolwer te kry. Een van die aanvallers was egter reeds bo by haar en besig om haar ook met 'n kierie aan te rand.
Willem het erge hoofbeserings opgedoen en sy arm was geswel soos hy probeer keer het toe hulle hom met die kieries geslaan het. Alta moes 'n spesialis spreek nadat haar kakebeen vermoedelik in die aanval gekraak of gebreek het. Albei het ook kneusplekke en ander beserings oor die lyf opgedoen.